Actualul director al National Portrait Gallery din Londra, Nicholas Cullinan, a fost numit director al British Museum, a anunţat joi instituţia zguduită de scandalul furtului a 2.000 de piese din colecția sa, relatează agenția AFP, citată de News.ro.
Precedentul director, Hartwig Fischer, un cetăţean german şi primul director non-britanic al muzeului, a demisionat la sfârşitul lunii august 2023 după ce furtul a fost dezvăluit. De atunci, Mark Jones, fost director al Muzeului Victoria şi Albert, a asigurat interimatul.
Nicholas Cullinan, în vârstă de 46 de ani, a fost numit în urma aprobării unanime a administratorilor muzeului şi a acordului premierului Rishi Sunak. Aflat în fruntea National Portrait Gallery din 2015, Cullinan a condus o reamenajare completă a colecţiilor şi a muzeului, al cărui spaţiu deschis publicului a crescut cu o cincime, potrivit comunicatului prin care a fost anunţată numirea sa.
Istoricul de artă a fost anterior curator la Metropolitan Museum of Art din New York şi la Tate Modern din Londra. El îşi va prelua postul la British Museum în această vară.
British Museum este cea mai mare atracție turistică din Marea Britanie
Nicholas Cullinan a salutat "onoarea" de a conduce "unul dintre cele mai mari muzee din lume". El a vorbit despre "un nou capitol" care va "cuprinde cele mai importante transformări, arhitecturale şi intelectuale, care au loc în orice muzeu din lume, pentru a continua să facă British Museum cât mai angajat şi mai colaborativ posibil".
Fondat în 1753, British Museum găzduieşte o colecţie de opt milioane de obiecte, printre care se numără Piatra Rosetta şi frizele de la Parthenon, achiziţionate în timpul epocii coloniale şi revendicate de Grecia.
Instituţia, care poate fi vizitată gratuit, este cea mai populară atracţie turistică din Marea Britanie, cu 5,8 milioane de vizitatori în 2023, în creştere cu 42% faţă de anul precedent, potrivit asociaţiei din domeniu.
Dezvăluirea scandalului furtului pe scară largă a dus la concedierea unui angajat, care a fost arestat de poliţie, fără a i se aduce vreo acuzaţie în acest stadiu. De la descoperirea lor, British Museum spune că a recuperat puţin peste 350 de obiecte.
Noul şef al muzeului va trebui, de asemenea, să efectueze o renovare majoră, estimată la peste un miliard de euro, necesară din cauza stării de degradare a unora dintre galerii.